Vrou gevonnis ná sy man vermoor | Maroela Media
"Dit voel goed dat sy nou gevonnis is maar die feit bly staan dat dit my pa nie gaan terugbring nie."
Só sê Anita Brits nadat haar aanneemsuster, Cathy van Oudtshoorn, vandeesweek vir die moord op Brits se pa gevonnis is.
Chris van Oudtshoorn (58) is die aand van 11 April 2016 in sy huis in Denneoord, Brakpan, in 'n leunstoel voor die televisie doodgeskiet. Dit het aanvanklik gelyk of hy tydens 'n huisroof doodgeskiet is, maar Cathy (31) is minder as 'n week later vir sy moord in hegtenis geneem.
Brits en Maryna Roets, Van Oudtshoorn se dogters, was vroeër die week in die hooggeregshof in Pretoria toe Cathy tot effektief 20 jaar tronkstraf gevonnis is vir die moord op hul pa. Brits het aan Maroela Media het gesê hulle is bly dat die saak ná drie jaar uiteindelik verby is.
Cathy is in die 1980's deur Van Oudtshoorn en sy destydse vrou aangeneem. Ses jaar nadat haar aanneempa en -ma geskei het, is sy met Chris getroud.
Chris van Oudtshoorn se dogters, Anita Brits en Maryna Roets.
Chris se eksvrou is ook na die moord in hegtenis geneem en later tot tronkstraf gevonnis nadat sy erken het sy het gehelp om die moordtoneel soos 'n rooftog te laat lyk. Sy is reeds op korrektiewe toesig vrygelaat.
Cathy het tereggestaan op aanklagte van moord, roof met verswarende omstandighede, onwettige besit van 'n vuurwapen, onwettige besit van ammunisie en dwarsboming van die gereg.
Volgens Brits was dit 'n erge skok toe hulle destyds uitgevind het hulle aanneemsuster en pa is in 'n verhouding. Sy vertel hulle het later vrede daarmee gemaak aangesien hulle nie eintlik 'n keuse gehad het nie.
Van Oudtshoorn se dogters het destyds glad nie vermoed dat Cathy vir hul pa se moord verantwoordelik was nie. Sy het na die moord selfs by Brits-hulle ingetrek en is die dag ná Chris se begrafnis in hegtenis geneem.
Cathy het tydens haar verhoor aangevoer dat sy 'n oomblik van tydelike waansin beleef het ten tyde van die moord.
Wanneer het jy laas die uitdrukking gehoor 'Hoe meer mense, hoe meer dinge'. Een van die vele uitdrukkings wat op die rak beland het.
Wat n deurmekaar familie. En is dit nie bloedskande as jy met jou dogter trou nie. Nou nie letterlik bloed familie nie maar aangeneem maak dit jou kind.
Eks-vrou se betrokkenheid nogal interessant!!! Wonder of dit moederlike instinkte was? Duur prys wat sy daarvoor betaal het.
Brakpan storie van die dag. Eks vrou help vir aanneem dogter wat nou die vrou is van haar eks man, om haar eks man en aanneem dogter se huidige man te vermoor. Sjoe